BEGRUNDELSE

1. BAGGRUND FOR FORSLAGET

Det fastslås i artikel 349 i traktaten om Den Europæiske Unions funktionsmåde (TEUF), som omhandler regionerne i Unionens yderste periferi, herunder de franske oversøiske departementer (OD), at i betragtning af disse regioners sociale og økonomiske situation, der forværres af deres fjerne beliggenhed, deres status som øsamfund, deres lille areal, deres vanskelige topografiske og klimatiske forhold, deres økonomiske afhængighed af nogle få produkter, forhold, som er vedvarende og kumulative, og som alvorligt hæmmer disse regioner i deres udvikling, vedtager Rådet på forslag af Kommissionen og efter høring af Europa-Parlamentet særlige foranstaltninger, der navnlig tager sigte på at fastsætte betingelserne for anvendelsen af traktaterne i de pågældende regioner, herunder fælles politikker. Disse særlige foranstaltninger vedrører navnlig finanspolitikken. Rådet vedtager de i stk. 1 nævnte foranstaltninger under hensyn til de særlige karakteristika og begrænsninger i forbindelse med regionerne i den yderste periferi uden at underminere EU-rettens, herunder det indre markeds og de fælles politikkers, integritet og sammenhæng.

I henhold til Rådets beslutning 2007/659/EF af 9. oktober 2007, der blev vedtaget på grundlag af artikel 299, stk. 2, i EF-traktaten (nu artikel 349 i TEUF), bemyndiges Frankrig til på sit europæiske område at anvende en reduceret punkafgiftssats på traditionel rom fremstillet i Frankrigs oversøiske departementer, som kan ligge under den minimumspunktafgiftssats, der er fastsat i direktiv 92/84/EF, men som ikke må fastsættes til mere end 50 % under den nationale standardsats for alkohol. Den reducerede punktafgiftssats anvendes på et årligt kontingent på 108 000 hl ren alkohol. Undtagelsen udløber den 31. december 2012.

I overensstemmelse med bestemmelserne i artikel 4 i beslutning 2007/659/EF forelagde de franske myndigheder den 29. juni 2010 en rapport for Kommissionen. Rapporten indeholder to anmodninger. De franske myndigheder anmoder på den ene side om en justering af det årlige kontingent på 108 000 hl ren alkohol (HRA) til 125 000 hl på baggrund af udviklingen på markedet for rom i EU og på den anden side om, at anvendelsesperioden for beslutning 2007/659/EF forlænges med ét år, dvs. indtil den 31. december 2013, således at den slutter samtidig med udløbet af anvendelsesperioden for Kommissionens beslutning vedrørende statsstøtte af 27. juni 2007 om samme emne (statsstøtte - sag nr. N 530/2006).

2. RESULTATER AF KONSEKVENSANALYSER OG HØRINGER AF INTERESSEREDE PARTER

Der har ikke været behov for ekspertbistand, og der er ikke foretaget en konsekvensanalyse. De franske myndigheders statistiske oplysninger om mængden af rom, som er overgået til forbrug, er dog blevet undersøgt nøje.

Udviklingen i mængden af rom, som er overgået til forbrug, er følgende:

Udviklingen på det europæiske marked for rom.

År || I alt || Rom fra tredjelande || Rom fra OD || % OD

1986 || 313 459 || 152 252 || 161 207 || 51 %

1987 || 300 152 || 158 117 || 142 035 || 47 %

1988 || 252 877 || 130 976 || 121 901 || 48 %

1989 || 293 462 || 161 485 || 131 977 || 45 %

1990 || 368 913 || 227 975 || 140 938 || 38 %

1991 || 336 252 || 221 861 || 114 391 || 34 %

1992 || 332 145 || 223 522 || 108 623 || 33 %

1993 || 322 743 || 231 059 || 91 684 || 28 %

1994 || 357 936 || 253 215 || 104 721 || 29 %

1995 || 284 178 || 184 835 || 99 343 || 35 %

1996 || 359 295 || 249 239 || 110 056 || 31 %

1997 || 453 050 || 354 858 || 98 192 || 22 %

1998 || 500 295 || 395 031 || 105 264 || 21 %

1999 || 567 449 || 428 790 || 138 659 || 24 %

2000 || 645 237 || 495 625 || 149 612 || 23 %

2001 || 695 033 || 534 316 || 160 717 || 23 %

2002 || 734 249 || 557 458 || 176 791 || 24 %

2003 || 880 653 || 713 535 || 167 118 || 19 %

2004 || 727 772 || 569 278 || 158 494 || 22 %

2005 || 726 876 || 571 317 || 155 559 || 21 %

2006 || 791 542 || 626 157 || 165 385 || 21 %

2007 || 785 695 || 608 449 || 177 246 || 23 %

2008 || 851 748 || 657 725 || 194 023 || 23 %

Kilde: Eurostat

Udviklingen i mængden af rom, som er overgået til forbrug på Frankrigs europæiske område (hl ren alkohol)

|| Overgået til forbrug "nedsat punktafgiftssats" || Uden for kontingent || Tredjeland || I alt

2010 || 105 700 || 40 600 || 20 000 || 166 300

2009 || 102 400 || 32 400 || ||

2008 || 99 500 || 33 000 || ||

2007 || 96 100 || 33 500 || ||

2006 || 90 000 || 33 500 || ||

2005 || 90 000 || 35 500 || 5 500 || 131 000

2004 || 87 900 || 30 800 || ||

2003 || 86 400 || 26 200 || ||

2002 || 86 900 || 37 000 || ||

2001 || 86 200 || 26 500 || ||

2000 || 78 300 || 30 000 || 1 000 || 109 300

Som det fremgår af de oplysninger, som de franske myndigheder har givet, er mængden af traditionel rom, som pålægges den reducerede punktafgiftssats, og som er bragt i omsætning, steget siden beslutning 2007/659/EF blev vedtaget, fra 96 100 HRA i 2007 til 105 700 HRA i 2010, dvs. en årlig stigning på 3,2 %. Hvis stigningstakten fortsætter, vil ca. 109 100 HRA traditionel rom blive bragt i omsætning i 2011, 112 600 HRA i 2012 og 116 200 HRA i 2013, hvorved kvoten på 108 000 HRA, som er fastlagt i beslutning 2007/659/EF, overskrides. Stigningen i forbruget af rom har også kunnet konstateres på EU's marked siden 2005.

Rom fra tredjelande, som er overgået til forbrug, spiller en meget mindre rolle på det franske marked, end den gør på EU's marked. Det skal dog bemærkes, at den udgør en stadig større del (under 1 % i 2000, 4,2 % i 2005 og 12 % i 2010). På EU-niveau viser de seneste tal, at rom fra tredjelande udgør 77 % af markedet mod 23 % for rommen fra de oversøiske departementer.

3. FORSLAGETS JURIDISKE INDHOLD

Resumé af forslaget Kvoten på 108 000 hl ren alkohol justeres på baggrund af de konstaterede forhold. Det foreslås, at kvoten på 108 000 hl ren alkohol, som er fastlagt i beslutning 2007/659/EF, forhøjes til 120 000 HRA. Beregnet ud fra stigningen i mængden af rom, som blev bragt i omsætning mellem 2007 og 2010, dvs. 3,2 %, vil mængden, som bringes i omsætning i 2013, være 116 200 HRA. En forhøjelse af kvoten til 120 000 HRA giver mulighed for at dække en årlig stigning på 4,3 % i mængden af rom, som bringes i omsætning, dvs. en lidt større stigning end de 3,2 % i perioden 2007-2010. Anvendelsesperioden for beslutning 2007/659/EF forlænges med ét år, således at den slutter samtidig med udløbet af anvendelsesperioden for Kommissionens beslutning vedrørende statsstøtte af 27. juni 2007 om samme emne (statsstøtte - sag nr. N 530/2006).

Retsgrundlag TEUF-traktatens artikel 349.

Subsidiaritetsprincippet Rådet har enekompetence til på grundlag af TEUF-traktatens artikel 349 at vedtage særlige foranstaltninger til fordel for regionerne i den yderste periferi med henblik på at tilpasse anvendelsen af traktaterne til disse regioner, herunder fælles politikker, på grund af de varige ugunstige vilkår, der påvirker disse regioners sociale og økonomiske situation. Forslaget er derfor i overensstemmelse med subsidiaritetsprincippet.

Proportionalitetsprincippet Forslaget er i overensstemmelse med proportionalitetsprincippet af følgende grunde.

Forslaget tilsigter kun at tilpasse beslutning 2007/659/EF i det omfang, det er nødvendigt. Det nye årlige kontingent for rom, der kan pålægges den reducerede punktafgiftssats, er beregnet ud fra udviklingen i den mængde rom, der blev bragt i omsætning i perioden 2007-2010. ||

Forlængelsen af anvendelsesperioden for beslutning 2007/659/EF med ét år (indtil den 31. december 2013) er berettiget på baggrund af de konstaterede forhold og har til formål at få perioden til at slutte samtidig med udløbet af anvendelsesperioden for Kommissionens beslutning vedrørende statsstøtte af 27. juni 2007 om samme emne (statsstøtte - sag nr. N 530/2006).

Valg af instrument

Foreslået instrument: rådsafgørelse.

Andre instrumenter ville ikke være egnede af følgende grund. Dokumentet, som danner grundlag for ændringen, er en rådsbeslutning, der er vedtaget på samme retsgrundlag (den daværende artikel 299, stk. 2, i EF-traktaten).

4. VIRKNINGER FOR BUDGETTET

Forslaget har ingen indvirkning på EU-budgettet.

2011/0248 (CNS)

Forslag til

RÅDETS AFGØRELSE

om ændring af beslutning 2007/659/EF for så vidt angår anvendelsesperioden og det årlige kontingent, der kan pålægges en reduceret punktafgiftssats

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 349,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[1],

efter en særlig lovgivningsprocedure og

ud fra følgende betragtninger:

(1) Rådets beslutning 2007/659/EF af 9. oktober 2007 om bemyndigelse af Frankrig til at anvende en reduceret punktafgiftssats på "traditionel" rom fremstillet i dets oversøiske departementer og om ophævelse af beslutning 2002/166/EF[2] bemyndiger de franske myndigheder til på Frankrigs europæiske område at anvende en reduceret punkafgiftssats på traditionel rom fremstillet i Frankrigs oversøiske departementer, som kan være mindre end mindsteafgiftssatsen fastsat i direktiv 92/84/EF, men som ikke må fastsættes til mere end 50 % under den nationale standardsats for alkohol. Definitionen af "traditionel" rom, som pålægges den reducerede punktafgiftssats, findes i bilag II, nr. 1, litra f), til forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89. Den reducerede punktafgiftssats anvendes på et årligt kontingent på 108 000 hl ren alkohol. Undtagelsen udløber den 31. december 2012.

(2) I overensstemmelse med bestemmelserne i artikel 4 i beslutning 2007/659/EF forelagde de franske myndigheder den 29. juni 2010 en rapport for Kommissionen. Rapporten indeholder to anmodninger. De franske myndigheder anmoder på den ene side om, at det årlige kontingent forhøjes fra 108 000 hl ren alkohol (HRA) til 125 000 hl, således at kontingentet, som foreskrevet i artiklen, justeres på baggrund af udviklingen på markedet for rom i Unionen. På den anden side anmoder de om, at anvendelsesperioden for beslutning 2007/659/EF forlænges med ét år, dvs. indtil den 31. december 2013, således at den slutter samtidig med udløbet af anvendelsesperioden for Kommissionens beslutning vedrørende statsstøtte af 27. juni 2007 om samme emne (statsstøtte - sag nr. N 530/2006).

(3) Oplysninger fra de franske myndigheder viser, at der siden beslutning 2007/659/EF blev vedtaget, har været en stigning i mængden af traditionel rom, som er bragt i omsætning, fra 96 100 HRA i 2007 til 105 700 HRA i 2010, dvs. en årlig stigning på 3,2 %. Hvis stigningstakten fortsætter, vil ca. 109 100 HRA traditionel rom blive bragt i omsætning i 2011, 112 600 HRA i 2012 og 116 200 HRA i 2013, hvorved kvoten på 108 000 HRA, som er fastlagt i beslutning 2007/659/EF, overskrides. Kvoten på 108 000 HRA, som er fastlagt i beslutning 2007/659/EF, bør derfor forhøjes til 120 000 HRA. Forhøjelsen muliggør en årlig stigning i mængden af rom, der bliver bragt i omsætning, på 4,3 %, dvs. en lidt større stigning end de 3,2 % i perioden 2007-2010.

(4) På baggrund af denne analyse er det også berettiget at forlænge anvendelsesperioden for beslutning 2007/659/EF med ét år, således at den slutter samtidig med udløbet af anvendelsesperioden for ovennævnte beslutning om statsstøtte -

VEDTAGET DENNE AFGØRELSE:

Artikel 1

I beslutning 2007/659/EF foretages følgende ændringer:

1) Titlen affattes således:

"Rådets beslutning af 9. oktober 2007 om bemyndigelse af Frankrig til at anvende en reduceret punktafgiftssats på "traditionel" rom fremstillet i Guadeloupe, Guyana, Martinique eller Réunion."

2) Artikel 1 affattes således:

"Uanset traktatens artikel 90 bemyndiges Frankrig til at forlænge anvendelsen i Frankrigs europæiske område af en punktafgiftssats på "traditionel" rom fremstillet i Guadeloupe, Guyana, Martinique eller Réunion, som er lavere end den fulde afgiftssats for alkohol, der er fastsat i artikel 3 i direktiv 92/84/EØF."

3) Artikel 2 affattes således:

"Undtagelsen i artikel 1 er begrænset til rom som defineret i bilag II, nr. 1, litra f), til forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89[3] og fremstillet i Guadeloupe, Guyana, Martinique eller Réunion på grundlag af sukker fra sukkerrør høstet på fremstillingsstedet med et indhold af flygtige elementer ud over ethyl- og metylalkohol på 225 g eller derover pr. hektoliter ren alkohol og med et alkoholindhold på 40 % vol. eller derover."

4) Artikel 3, stk. 1, affattes således:

"1. Den reducerede punktafgiftssats for den i artikel 2 nævnte vare anvendes på et årligt kontingent på 108 000 hl ren alkohol indtil den 31. december 2010. Mellem den 1. januar 2011 og den 31. december 2013 er kontingentet på 120 000 hektoliter."

5) I artikel 5 ændres "31. december 2012" til "31. december 2013".

Artikel 2

Denne afgørelse er rettet til Den Franske Republik.

Udfærdiget i Bruxelles, den

På Rådets vegne

Formand

[1] EUT C […] af […], s. […].

[2] EUT L 270 af 13.10.2007, s. 12.

[3] EUT L 39 af 13.2.2008, s. 16.